text: Vil bygge bro fra Als til Fyn
  11 juni 2015 kl. 09.09
  To Venstre-kandidater tager på sejltur for at gøre opmærksom på deres kamp for en bro fra Als til Fyn.
  Venstres Ellen Trane Nørby fra Sønderborg og den fynske Venstre-kandidat Jane Heitmann sejler i dag en tur mellem Bøjden og Fynshav for at slå på tromme for en broforbindelse i stedet for en færge mellem Als og Fyn.
  - Sådan en bro vil have stor betydning for erhvervslivet, siger Ellen Trane Nørby tv TV Syd.
  De to Venstre-kandidater regner med, at en bro kan reducere rejsetiden fra Faaborg til Sønderborg fra halvanden time til cirka 35 minutter.
  De mener, at broen skal finansieres af brugerne og private, der støtter projektet. De vil dog have staten til at sikre VVM-redegørelser og diverse tilladelser.
  - Der kommer ikke en stor pose penge fra det offentlige, for de penge findes ikke. Vi skal ikke lægge os fast på én løsning nu, men det er vigtigt, det er private kræfter, der står bag, siger Ellen Trane Nørby til TV Syd.
  